CELEX: 52021PC0534
Language: sl
Date: 2021-09-03
Title: Predlog SKLEP SVETA o stališču, ki se v imenu Evropske unije zastopa v Konvenciji o varstvu morskega okolja območja Baltiškega morja (Helsinška konvencija) o sprejetju priporočila za spremembo Priloge III, del 2, k navedeni konvenciji

EVROPSKA KOMISIJA
            Bruselj, 3.9.2021
            COM(2021) 534 final
            2021/0285(NLE)
            Predlog
            SKLEP SVETA 
            o stališču, ki se v imenu Evropske unije zastopa v Konvenciji o varstvu morskega okolja območja Baltiškega morja (Helsinška konvencija) o sprejetju priporočila za spremembo Priloge III, del 2, k navedeni konvenciji
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki naj se v imenu Unije zastopa v Komisiji za varstvo morskega okolja Baltika v zvezi s predvidenim sprejetjem priporočila za spremembo Priloge III, del 2, k Helsinški konvenciji.
            
            
               2.Ozadje predloga
            
            
               2.1.Helsinška konvencija
            
            
               Namen Konvencije o varstvu morskega okolja območja Baltiškega morja (v nadaljnjem besedilu: Konvencija) je varstvo morskega okolja Baltika pred vsemi viri onesnaževanja zaradi industrializacije in drugih človekovih dejavnosti. Veljati je začela 3. maja 1980, in bila spremenjena je leta 1992.
            
            
               Evropska unija je pogodbenica Konvencije
                  1
               .
            
            
               2.2.Komisija za varstvo morskega okolja Baltika (HELCOM)
            
            
               Komisijo za varstvo morskega okolja Baltika, znano tudi kot Helsinška komisija (HELCOM), sestavljajo predstavniki vseh 10 pogodbenic
                  2
                Konvencije. Sestaja se v rednih časovnih presledkih in kadar koli zaradi posebnih okoliščin. Njene naloge vključujejo nadzor izvajanja Konvencije in pregled stanja morskega območja, učinkovitosti sprejetih ukrepov, prednostnih nalog in potrebe po morebitnih dodatnih ali drugačnih ukrepih.
            
            
               V skladu s členom 23 Konvencije ima vsaka pogodbenica en glas v Komisiji. EU je upravičena do števila glasov, ki je enako številu njenih držav članic, ki so pogodbenice Konvencije. EU ne uresničuje svoje pravice do glasovanja, če jo uresničujejo njene države članice, in obratno. 
            
            
               Komisija v skladu s členom 19(5) Konvencije sprejme svoje odločitve s soglasjem pogodbenic, razen če je določeno drugače.
            
            
               2.3.Predvideni akt Komisije za varstvo morskega okolja Baltika
            
            
               Komisija za varstvo morskega okolja Baltika naj bi na ministrskem srečanju HELCOM 2021 20. oktobra 2021 sprejela priporočilo za spremembo Priloge III, del 2, k Helsinški konvenciji (v nadaljnjem besedilu: predvideni akt).
            
            
               Namen spremembe je posodobiti zahteve iz Priloge III, del 2, h Konvencije z vključitvijo nedavnih znanstvenih spoznanj o dobrih kmetijskih praksah in novega glosarja izrazov ob upoštevanju veljavne zakonodaje EU ter dodati nov odstavek o recikliranju hranil na podlagi rezultatov ministrskega srečanja Helsinške komisije v Bruslju leta 2018, ki je potekalo pod predsedstvom EU. 
            
            
               S sprejetjem predvidenega akta se začne postopek tihega sprejetja iz člena 32 Konvencije, da se spremeni Priloga III, del 2, k navedeni konvenciji. Sprememba Priloge III, del 2, h Konvenciji bo za Unijo zavezujoča. 
            
            
               3.Stališče, ki se zastopa v imenu Unije
            
            
               Potreba po varstvu morske biotske raznovrstnosti in ekosistemov v Baltskem morju, tudi na morskih območjih zunaj nacionalne jurisdikcije, je bila večkrat priznana.
            
            
               Namen spremembe Priloge III, del 2, k Helsinški konvenciji, ki govori o preprečevanju onesnaževanja iz kmetijstva, je posodobitev zahtev Konvencije. Zlasti točka 3 o skladiščenju gnoja in točka 6 o uporabi organskih gnojil sta bili prilagojeni tako, da vključujeta najnovejša znanstvena spoznanja o dobrih kmetijskih praksah. Poleg tega sta bila dodana nov odstavek o recikliranju hranil, ki odraža zaveze, sprejete v zvezi s tem v izjavi HELCOM 2018 pod predsedstvom EU, ter nov glosar izrazov ob upoštevanju veljavne zakonodaje EU. 
            
            
               Glede na ministrsko srečanje HELCOM oktobra 2021 je potrebno stališče Unije, saj se s predvidenim priporočilom začne postopek tihega sprejetja iz člena 32 Konvencije o varstvu morskega okolja območja Baltika, da se spremeni Priloga III, del 2, k navedeni konvenciji. Sprememba Priloge III, del 2, h Konvenciji bo za Unijo zavezujoča. Ker bo sprememba Priloge posodobila zahteve v zvezi z zaščito Baltskega morja, spremenila mednarodne zaveze in ambicije EU ter izboljšala varstvo okolja, se predlaga, da Unija podpre sprejetje priporočila.
            
         
         
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  3
               .
            
            
               4.1.2.Uporaba v obravnavanem primeru
            
            
               Komisija za varstvo morskega okolja Baltika je organ, ustanovljen s sporazumom, in sicer s Konvencijo o varstvu morskega okolja območja Baltiškega morja.
            
            
               Akt, ki naj bi ga sprejela Komisija za varstvo morskega okolja Baltika, je akt s pravnim učinkom. Predvideni akt ima pravni učinek, ker se z njim začne postopek tihega sprejetja iz člena 32 Konvencije, da se spremeni Priloga III, del 2, k navedeni konvenciji.
            
            
               Predvideni akt ne dopolnjuje ali spreminja institucionalnega okvira Konvencije.
            
            
               Postopkovna pravna podlaga za predlagani sklep je zato člen 218(9) PDEU.
            
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na varstvo okolja.
            
            
               Materialna pravna podlaga za predlagani sklep je zato člen 192(1) PDEU.
            
            
               4.3.Zaključek
            
            
               Pravna podlaga predlaganega sklepa bi moral biti člen 192(1) PDEU v povezavi s členom 218(9) PDEU.
            
            
               2021/0285 (NLE)
            
         
         
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v Konvenciji o varstvu morskega okolja območja Baltiškega morja (Helsinška konvencija) o sprejetju priporočila za spremembo Priloge III, del 2, k navedeni konvenciji
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Unija je s Sklepom Sveta 94/157/ES
                  4
                sklenila Konvencijo o varstvu morskega okolja območja Baltiškega morja, kakor je bila revidirana leta 1992 (v nadaljnjem besedilu: Sporazum). 
            
            
               (2)Komisija za varstvo morskega okolja Baltika lahko v skladu s členom 32 Sporazuma sprejme spremembe prilog k Sporazumu.
            
            
               (3)Komisija za varstvo morskega okolja Baltika naj bi na ministrskem srečanju 20. oktobra 2021 sprejela priporočilo za spremembo Priloge III, del 2, k Sporazumu.
            
            
               (4)Primerno je določiti stališče, ki naj se v imenu Unije zastopa v Komisiji za varstvo morskega okolja Baltika, saj se spremembe prilog, ki jih priporoča Komisija, sprejmejo s postopkom tihega sprejetja iz člena 32 Sporazuma. Sprememba Priloge III, del 2, h Konvenciji bo za Unijo zavezujoča.
            
            
               (5)Ker se bodo s predvideno spremembo Priloge III, del 2, posodobile zahteve v zvezi z zaščito Baltskega morja, spremenile mednarodne zaveze in ambicije EU ter izboljšalo varstvo okolja, se predlaga, da Unija podpre sprejetje priporočila –
            
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa na ministrskem srečanju Komisije za varstvo morskega okolja Baltika leta 2021 je, da se podpre sprejetje priporočila za spremembo Priloge III, del 2, k Helsinški konvenciji.
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
            
         
         
            
               
                     predsednik
               
            
         
         
            
                  
                     (1)
                  
                        UL L 73, 16.3.1994, str. 19.
               
               
                  
                     (2)
                  
                        Danska, Estonija, Evropska unija, Finska, Latvija, Litva, Nemčija, Poljska, Ruska federacija in Švedska.
               
               
                  
                     (3)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64. 
               
               
                  
                     (4)
                  
                        UL L 73, 16.3.1994, str. 19.